google/wiki40b huggingface dataset:
Massa ja Carrara hertsogkond

Ajalugu

Selle territooriumi tuumik moodustus 22. veebruaril 1473, kui Massa markii Jacopo Malaspina ostis Carrara signoria (Carrara, Marina di Carrara ja Avenza külad).
Esialgu resideeris markii Carraras, kuid kuna Carrarasse tungisid sageli Prantsuse väed, kolis ta Massasse. 
Malaspina dünastia hääbus meesliinis 2 põlvkonda hiljem. Aastal 1520 abiellus Jacopo pojatütar ja viimane otsene pärija Ricciarda Malaspina Lorenzo Cyboga, mõjuka Genova perekonna liikmega, kes oli seotud Medicite ja paavst Innocentius VIII-ga. Sellest abielust sai alguse uus Cybo-Malaspina dünastia. 
Tema valitsemise ajal läbis maa väga jõuka perioodi, tänu kõrgele nõudlusele Carrara marmori järele erinevates õukondades. Alberico I, teadlik sellest, et tema territooriumi ümbritsesid palju võimsamad ja mõjukamad naabrid, allutas end aastal 1554 Karl V Saksa-Rooma riigile. Tänu kultuurilistele ja majanduslikele saavutustele Alberico I valitsemise ajal pälvis Carrara linn aastal 1558 markii-tiitli. Aastal 1568 ülendati Massa keiser Maximilian II poolt vürstkonnaks.
Aastal 1664 sai Massa territoorium hertsogkonnaks ja Carrara sai vürstkonnaks. Cybo-Malaspina sai Massa hertsogite ja Carrara vürstide tiitli.
Aastal 1738 abiellus perekonna viimane järeltulija Maria Teresa Cybo-Malaspina Modena hertsogkonna viimase meessoost pärija Ercole III d'Estega. Nende tütar Maria Beatrice d'Este andis seega mõlemad hertsogkonnad oma pojale Francescole.
Aastal 1796 jäi Este Napoleon Bonaparte'i sissetungiga oma valdustest ilma. Napoleon annekteeris territooriumi Tsispadaani vabariigile, siis ühendas selle Tsisalpiini vabariigiga.
Sel ajal võitlesid territooriumil lühidalt Napoleon ja Austria prantslastevastane koalitsioon (1799) ning kogeti rohkem või vähem ajutisi kiireid üksteisele järgnenud erinevaid haldussüsteeme.
Viimase haldusmuudatusena andis Prantsuse keiser aastal 1806 Massa ja Carrara hertsogkonna Lucca ja Piombino vürstkonnale, mida valitses tema vanem õde Élisa Bonaparte. Napoleoni ülemvõimu ajal oli Maria Beatrice sunnitud varjuma Viini, oma abikaasa, ertshertsog Ferdinand Karl von Österreich-Este õukonda; viimane oli keiser Franz II onu. 
Napoleoni režiimi langemisega tagastas Viini kongress Maria Beatricele kõik territooriumid, millest ta oli ilma jäänud. Sel ajal koosnes Massa ja Carrara hertsogkond Massa ja Carrara, Aulla, Casola in Lunigiana, Comano, Filattiera, Fivizzano, Fosdinovo, Licciana, Montignoso, Mulazzo, Podenzana ja Tresana territooriumitest. 
Aastal 1829, seoses Maria Beatrice surmaga, annekteeriti Massa ja Carrara hertsogkond tema poja Francesco IV di Modena poolt Modena ja Reggio hertsogkonda.
Aastal 1859 ühendati Modena ja Reggio hertsogkond (mis sisaldas ka Massa ja Carrara territooriume) seoses Francesco V di Modena kukutamisega jäädavalt Sardiinia kuningriiki, kus sellest detsembris 1859 Massa ja Carrara provints moodustati.
Meditsiiniteaduste Akadeemia

Meditsiiniteaduste Akadeemia (inglise keeles Academy of Medical Sciences) on Suurbritannia teadusakadeemia, üks neljast Briti rahvuslikust akadeemiast.
Meditsiiniteaduste Akadeemia asutati 1998. aastal.
Igal aastal valib Meditsiiniteaduste Akadeemia kuni 50 uut Briti meditsiiniteadlast enda liikmeskonda (Ordinary Fellow). Akadeemiasse valitakse ka välisliikmeid (Honorary Fellow). Akadeemiasse kuulus 2017. aastal üle 1200 liikme.
Ökokaardistamine

Ökokaardistamine (inglise eco-mapping) on visuaalne ja lihtne keskkonnajuhtimisvahend, mis aitab ettevõttel selgitada oma tegevusest tulenevaid keskkonnaprobleeme ja hinnata nende olulisust.
Suundorienteerumine

Suundorienteerumine on orienteerumise liik, kus kontrollpunktid tuleb läbida etteantud järjekorras. Paremusjärjestus selgitatakse raja läbimise kiiruse järgi.
Suundorienteerumine on orienteerumisjooksus, rattaorienteerumises ja suusaorienteerumises valdav võistlusformaat, nii et sageli jäetakse täpsustamata, et võistlus toimub suundorienteerumisena. Suundorienteerumise enamlevinud alternatiivideks on valikorienteerumine ja märkeorienteerumine.
Kalju tänav (Tallinn)

Kalju tänav on tänav Tallinnas Põhja-Tallinna linnaosas Kalamaja asumis. Kalju tänav algab Soo tänavalt ja lõpeb Tööstuse tänaval.
Kalju tänav on ligikaudu 170 meetri pikkune.
Kalju tn. 1 paiknevas hoones tegutseb Tallinna Kalju Baptistikogudus.

Tänava nimed ja ajalugu

Tänav rajati 1870. aastal algul umbtänavana ja pikendati hiljem praeguse Tööstuse tänavani. Tänava esialgne nimi oli 1907. aastast alates Uus–Kalamaja põiktänav (saksa keeles Neue Fischermay–Querstrasse, vene keeles Ново–Фишермайский переулок). Praeguse nime sai Kalju tänav 17. jaanuaril 1923.
Jürgen Innos

Jürgen Innos (sündinud 22. novembril 1976) on eesti närviteadlane ja tõlkija.
Yerry Mina

Yerry Fernando Mina González (sündinud 23. detsembril 1994 Guachenés) on Colombia jalgpallur. Ta mängib keskkaitsjana Premier League'i klubis Everton ja Colombia jalgpallikoondises.
Ta alustas karjääri kodumaal Deportivo Pastos. 2013. aastal tegi ta klubi meeskonnas debüüdi Colombia kõrgliigas. Sama aasta lõpus liitus ta teise Colombia kõrgliiga klubiga, Santa Fega. 2015. aastal tuli ta klubiga Copa Sudamericana võitjaks.
2016. aasta mais sõlmis ta viieaastase lepingu Brasiilia kõrgliiga klubiga Palmeiras. Debüüdi Brasiilia kõrgliigas tegi ta 4. juulil mängus Sport Recife vastu. Esimese värava lõi ta järgmises liigamängus Santose vastu. Selles mängus tuli tal vigastuse tõttu aga juba enne esimese poolaja lõppu lahkuda. Vigastuse tõttu jäi ta eemale 2016. aasta suveolümpiamängudest. Mina paranes vigastuses augusti lõpuks. Ta kuulus allesjäänud Brasiilia kõrgliiga mängudes Palmeirase algkoosseisu ning aitas klubi 22-aastase vaheaja järel taas Brasiilia meistriks. Ta lõi sel hooajal liigas neli väravat ja kuigi ta pääses platsile vaid 13 mängus, valiti ta Brasiilia kõrgliiga hooaja sümboolsesse koosseisu.
2018. aasta jaanuaris liitus ta Hispaania kõrgliiga klubiga Barcelona. Üleminekusumma oli 11,8 miljoni eurot. Ta sai esimeseks Colombia mängijaks Barcelonas. Debüüdi Hispaania kõrgliigas tegi ta 11. veebruaril mängus Getafe vastu.
Evertoniga liitus ta 2018. aasta augustis. Üleminekusumma oli 30 miljonit eurot. Debüüdi Inglismaa kõrgliigas tegi ta 3. novembril 2018 mängus Brighton and Hove Albioni vastu. Esimese värava lõi ta Premier League'is 26. detsembril mängus Burnley vastu.
Debüüdi Colombia jalgpallikoondises tegi Mina 2016. aastal. Samal aastal kuulus ta Colombia koondisse Copa América Centenariol. Esimese värava lõi ta koondise särgis 11. oktoobril 2016 MM-i valikmängus Uruguay vastu.
2018. aasta maailmameistrivõistlustel lõi ta kolm väravat: alagrupimängudes Poola ja Senegali vastu ning veerandfinaalis Inglismaa vastu. Ta sai sellega alles kolmandaks kaitsjaks, kes on ühtedel maailmameistrivõistlustel löönud kolm väravat.
CAINE Linux

Avatud lähtekood

Caine ja tema turvatäiustused on kirjutatud ekspertide, spetsialistide kui ka lihtsalt asjaarmastajate poolt. Kuna lähtekood on täiesti avalik, võib igaüks seda lugeda või ka täiustada. Ka MS Windowsile mõeldud Win-UFO 5.0 (ja vanemad NirLauncher ning WinTaylor) on avatud lähtekoodiga ja tasuta.

Caine'i kasutajaliides

Caine'il on kasutajasõbralik graafiline kasutajaliides, mis võimaldab kasutada mitut tuntud kriminalistikaprogrammi. Kasutajaliides on kirjutatud GTK2-Perl pakendit kasutades. Tänu Perl Template Toolkiti ja DocBooki moodulitele saab Caine'i abil automaatselt luua ka lõpparuande uurimise tulemustest.

Tarkvara

Caine Linuxi distributsioonist võib leida järgmised programmid:

Aruannete koostamine

Iga uurimisprogramm salvestab oma tulemused aruandefaili. Lõpparuanne genereeritakse kõikide programmide logifailidest, jälgides, et uuritavas arvutis midagi ei muudetaks. Aruannete koostamisel kasutatakse Perli ja Bashi skripte, Perl Template Toolkiti ja DocBooki ümbrisrakendust.

Ketaste liitmine süsteemiga

Caine kasutab nii sisemiste kui väliste ketaste liitmisel süsteemiga ranget reeglit: mitte kunagi ei lisata kettaid automaatselt ja lisamisel ühendatakse kettad read-only-režiimis. 
Ketaste liitmiseks tuleb teha kõigepealt hiirega vasakklõps selle ketta ikoonil, millega seade ühendatakse. Seejärel paremklõps, millega saab muuta ketta liitmisreegleid. Keskmise hiireklõpsuga saab programmi sulgeda. Liitmisreeglite muutmisel muudetakse ainult järgnevate kettaliitmiste poliitikat, juba ühendatud seadmeid ei muudeta.
Kettaid saab liita ka käsurealt, kasutades selleks käsku mount. NTFS-vormingus ketta liitmiseks ja kirjutusõiguse saamiseks tuleb kasutada "ntfs-3g" suvandit
sudo ntfs-3g –o rw /device-path /your-mount-point

Paigaldamine

Ingliskeelne samm-sammult õpetus koos abistavate ekraanitõmmistega on leitav First Response blogist
UEFI spetsifikatsiooniga paigaldades tuleb luua u 100 MB suurune lisapartitsioon, millele /boot/efi külge ühendada. Seejärel saab süsteemi paigaldada "/" kataloogi
Pärast kõvakettale paigaldamist tuleb /usr/sbin/rbfstab failis teha kaks muudatust ja masin taaskäivitada
swapoff –a
muuta
swapon –a
 ja 
OPTIONS=ro,noauto ;;
muuta
OPTIONS=rw,auto ;;

Keeled

Caine Linux on tõlgitud inglise, itaalia, prantsuse, saksa ja portugali keelde, kuid oodatakse ka teistes keeltes tõlkijaid. Huvi korral palutakse ühendust võtta Caine'i meeskonnaga.
Vaikimisi kasutab Caine USA klaviatuuripaigutust, mida saab vajadusel muuta Gnome keskkonnas valides System -> Preferences -> Keyboard Preferences või kasutades käsurida:
sudo setxkbmap –layout xy (kus xy = "it", "gb", "de", …)
Kasutades Caine'i tekstireziimis, on klaviatuurikeele muutmise käsuks
sudo loadkeys xy (kus xy = "it", "gb", "de", …)
Professor Talis Bachmanni labor

Professor Talis Bachmanni labor, ka Talis Bachmanni laboratoorium, ka BachmannLab, on kognitiivse neuroteaduse valdkonnas tegutsev teadlaste töörühm Tallinnas.
Talis Bachmanni labor loodi 1990. aastate keskel ja seda juhib professor Talis Bachmann. Praegu asub labor Tallinnas Tartu Ülikooli õigusteaduskonna ruumides, Teatri väljak 3 II korrusel. Talis Bachmann on ühtlasi Tartu Ülikooli kognitiiv- ja õiguspsühholoogia professor ja kuulub TÜ õigusteaduskonna karistusõiguse osakonna Tallinna haru koosseisu ning on ühtlasi õppeülesannete täitja ja kraadiõppurite juhendaja TÜ psühholoogia instituudis.
Bachmanni laboratoorium kuulub TÜ sotsiaalteaduse valdkonna õigusteaduskonna karistusõiguse osakonda ning teeb koostööd TÜ psühholoogia instituudi eksperimentaalpsühholoogia osakonna ja neuropsühhofarmakoloogia osakonnaga.
Bachmanni labor on keskendunud teadvuse, tähelepanu ja taju mehhanismide ja tajufenomenide uurimisele, samuti kohtupsühholoogia ja -psühhofüsioloogiale.

Koosseis

Bachmanni labori koosseisu kuuluvad liikmete- ja assotsieerunud liikmetena Endel Põder, Iiris Tuvi, Carolina Murd, Jaan Aru, Inga Karton, Kairi Reiman, Kairi Kreegipuu, Annika Tallinn, Toomas Kirt, Kristjan Korjus, Rene Randver, Jaan Tulviste, Renate Rutiku, Anu Einberg, Merle Nurmoja ja Mihkel Stamm.
Valge kaabu

Valge kaabu on netislängi termin, mis viitab eetilisele häkkerile või küberturvalisuse eksperdile, kes on spetsialiseerunud sissetungitestimisele, et tagada asutuse infosüsteemide turvalisus. Erinevalt pahatahtlike kavatsustega musta kaabu häkkeritest töötavad valge kaabu häkkerid seaduskuulekalt ja vastava asutuse loal.
Terminid “valge kaabu” ja “must kaabu” pärinevad vesternist, kus kangelased ja antagonistid kandsid sageli vastavalt valgeid ja musti kaabusid.
Valge kaabu häkkerite ja musta kaabu häkkerite vahepealne variant on halli kaabu häkkerid, kes töötavad küll heade kavatsustega, kuid ilma infosüsteemi omaniku loata.
Valge kaabu häkkerid võivad ka mitmekesi koos töötada punase võistkonnana.

Ajalugu

Üks esimesi eetilise häkkimise näiteid pärineb aastast 1974, mil Ameerika Ühendriikide õhuvägi hindas operatsioonisüsteemi Multics sobivust potentsiaalseks kasutuseks kaheastmelise (salajane / täiesti salajane) süsteemina. Leiti, et kuigi Multics oli märkimisväärselt parem kui teised tavalised operatsioonisüsteemid, oli sellel ka võrdlemisi väikese jõupingutusega leitavaid nõrkusi raudvara turvalisuses, tarkvara turvalisuses ja halduslikus turvalisuses. Testid viidi läbi võimalikult realistlikes katsetingimustes, et tulemused väljendaksid võimalikult täpselt tegelikkust. Katsetati nii lihtsaid informatsiooni kogumise meetodeid kui ka süsteemi terviklust kahjustavaid ründeid. 
Aastal 1981 avalikustas üks ajajaotusettevõtte National CSS töötaja, et oli loonud paroolimurdja ja kasutanud seda klientide kontodel. Ettevõte ei heitnud talle ette paroolimurdja loomist, vaid seda, et ta seda varem ei avalikustanud. Noomituskirjas tõi ettevõte välja, et mõistab rakenduse kasulikkust ja julgustab töötajaid leidma turvanõrkusi.
Aastal 1993 üritasid Dan Farmer and Wietse Venema populariseerida eetilist häkkimist infosüsteemide turvalisuse hindamiseks. Eesmärgiga tõsta üldist Interneti ja sisevõrkude turvalisust kirjeldasid nad avalikult enda kasutatud taktikaid, tuues spetsiifilisi näiteid, kuidas informatsiooni koguda ja süsteemi nõrkusi ära kasutada. Farmer ja Venema kogusid ka kõik kasutatud tööriistad kokku ning lõid ühe kõikehõlmava lihtsasti kasutava rakenduse Security Administrator Tool for Analyzing Networks (lühidalt SANTA) ning tegid selle kõigile huvilistele kättesaadavaks.

Eetiline häkkimine Eestis

Alates aastast 2010 on Tallinnas paiknev NATO kooperatiivse küberkaitse kompetentsikeskus igal aastal korraldanud küberkaitseõppust "Locked Shields", kus sinise võistkonna ülesanne on kaitsta fiktiivse riigi infosüsteeme punase võistkonna rünnakute eest.
Eestis pakub koolitusettevõte IT Koolitus võimalust läbida sertifitseeritud eetilise häkkimise CEH v9 koolitust.
Eesti üks nimekamaid sissetungitestimisele ja eetilisele häkkimisele keskendunud ettevõtteid on Clarified Security.
Käsivints

Käsivints on tööriist, mis on mõeldud köie või trossi pinguldamiseks või lõdvendamiseks  raskemate esemete tõstmisel ja vedamisel, näiteks metsanduses ja tööstuses. Käsivintsi kasutatakse liigendühenduste kokkutõmbamiseks, paneelide paigaldamiseks, majakarkassi tõstmiseks. 
Käsivints kaalub vähe ning on seetõttu lihtsasti teisaldatav.

Ajalugu

Käsivintsi algse idee autor on Abraham Maasdam. Idee nägi ilmavalgust aastal 1919, kuid turule jõudis see tootena 1946. aastal. Hiljem on mitmed tootjad käsivintsi ka oma tootevalikus pakkuma hakanud.
Auvilistlane

Auvilistlane on akadeemilise organisatsiooni vilistlane (vil!), kes on valitud erilise austuseavaldusena auvilistlaseks ehk auliikmeks.
Akadeemilise lühendina auvil! - lühend sõnast "auvilistlane" - au+vil!.
Ühisharidus

Ajalugu

Ühisharidusel on pikk traditsioon. Poisse ja tüdrukuid koolitati praktilistel põhjustel ühiselt algkooli-, nüüdsel põhikoolitasandil juba enne 19. sajandi lõppu. Kuna reeglina oli külakoolis vaid üks õpetaja, oli kõigi vanuseastmete laste ühine õpetamine tavaline. Vanematel maalidel on sageli näha, et poisid istuvad ruumi keskel koolipingiridades, tüdrukud klassiruumi ääres. Teistsugune olukord valitses kõrgematel koolitusastmetel. Poeglaste jaoks olid gümnaasiumid ja reaalkoolid. Tütarlaste jaoks olid ette nähtud lütseumid. Lütseumide õppetöös oli raskuspunkt käsitööl, kodumajandusel ja religioonil. Neis loeti naiste sotsialiseerumist varjatud õppekavaks. Loodusteadusi ja ladina keelt õpetati vaid kõrvalaineina, kuna neid peeti õrnade tütarlaste jaoks liiga rasketeks. Peale selle kardeti, et liiga palju haridust on naisele kahjulik, kuna see võivat tagaplaanile suruda naistele omased rollid koduperenaise, abikaasa ja emana. Lütseumi lõpetamine ei avanud pääsu kõrgkooli.

XX sajandi algus

Naisliikumise survel õnnestus 20. sajandi algul senised poeglastegümnaasiumid ka tütarlaste jaoks avada. Ühisharidus muutus 1920. aastatel ka Eestis valdavaks, kuigi eraldi gümnaasiumid poeg- ja tütarlastele tegutsesid kuni Teise maailmasõja järgsete aastateni. Just ühisharidusele kui uuenduslikule suundumusele üleminekut kajastab sõna "Ühisgümnaasium" mitmete 1920. aastatel tegevust alustanud õppeasutuste tänaseni püsima jäänud ametlikes nimetustes (ainsaks sellest traditsioonist väljuvaks erandiks on Paide Ühisgümnaasium). 1950. aastate alguseks oli ühisharidus muutunud NSV Liidus ainsaks koolitüübiks.

Alates 1980. aastatest

Arenenud maades ei pööranud pedagoogikateadlased ühishariduse uurimisele kuni 1980. aastateni kuigi palju tähelepanu. Seejärel hakkas naisõigusluse teise laine mõjul tõstatuma poeg- ja tütarlaste võrdsete võimaluste teema ühishariduses. Osutus, et tütarlapsed saavutavad koolis samaealiste poeglastega võrreldes paremaid tulemusi. Erandiks osutusid loodusteadused. Edasisel eriala- ja kutsevalikul on täheldatavad suured erinevused poeg- ja tütarlaste vahel. Tütarlapsed otsustavad enamasti abistamise, hooldamise, assisteerimise ja kasvatamisega seonduvate ainete, noormehed aga pigem tehniliste ja tööstuslike ainete ning erialade kasuks. Tütarlaste poolt eelistatavad alad paistavad silma eelkõige halva tasustatuse ja nigelate karjäärivõimaluste poolest. 1980. aastatest algasid arenenud riikides diskussioonid ühishariduse ümber. Algset, mõlema soopoole võrdete võimaluste ideed ei ole ühishariduse läbi õnnestunud realiseerida.

Refleksiivne ühisharidus

20. sajandi lõpus juurutas saksa pedagoogikateadlane Hannelore Faulstich-Wieland mõiste "refleksiivne ühisharidus". See hõlmab teadlikku käsitlust pigem ebateadlikult mahakäinud sotsialiseerumiskontseptsioonidest. Samas on vaatluse all poeglapsed: nemad on haridussüsteemi tõttu samuti ülekohtusse olukorda sattunud. Tänapäeva ühishariduse arengu keskseks probleemiks on saanud küsimus, kas kool on võimeline poeg- ja tütarlaste erinevaid vajadusi võrdsel määral rahuldama.
Kohtvõrgu jaotur

Kohtvõrgu jaotur (ka hub, mitmepordiline järgur, kontsentraator) on arvutivõrgu seade, mille ülesanneteks on ühendada sõlmed võrku ja lubada andmesidesignaali saata ainult ühel sõlmel korraga. Kõige sagedamini mõistetakse selle all Etherneti jaoturit.
Jaotur lubab eetris olla ühel seadmel korraga, kõik teised seadmed peavad saatjat "kuulama". Kui kaks võrgusõlme proovivad korraga andmeid saata, tekib põrge (kollisioon) ning vastavalt kohtvõrgu standardiga ettenähtud algoritmile proovitakse andmed uuesti saata.
Jaoturiga arvutivõrgus on kõikidele võrgusõlmedele kõik paketid nähtavad.
Jaotur töötab OSI mudeli füüsilisel ehk esimesel kihil, mis tähendab muuhulgas, et seade saadab edasi andmeid nende sisust või tähendusest sõltumata. Selline jaotur on enamasti passiivne, kuid on ka aktiivseid (nn intelligentseid ja seadistatavaid) jaotureid.
Tavaliselt hakkab jaotur signaali "kuulajatele" edastama hilinemisega, näiteks 1-bitise nihkega võrreldes sisendsignaaliga. Selleks tuleb jaoturil signaal uuesti genereerida (või sisendit ajalise viitega võimendada).
Ethernet arvutivõrgu jaotureid on kahte tüüpi, nad töötavad kas kiirusel 10 Mbit/s või kiirusel 100 Mbit/s. Erinevalt jaoturitest võimaldavad kohtvõrgu kommutaatorid ühendada arvuteid (võrgusõlmesid) erinevatel kiirustel. Jaoturiga ühendatud arvutite võrgukaardid töötavad ainult ühe kiirusega (jaoturi kiirusega). Nii jaotureid kui ka kommutaatoreid kasutatakse enamasti tähtvõrgu keskmes.
Jaotureid saab üksteise külge ühendada ja sedasi suurendada arvutite arvu arvutivõrgus. Maksimaalselt soovitatakse 10 Mbit/s võrgus üksteise külge ühendada kuni 4 jaoturit, 100 Mbits/s võrgus kuni 2 jaoturit. Et jaoturite külge saaks ühendada rohkem sõlmesid, on olemas püstikusse paigutatavad jaoturid; sellistel jaoturitel on omavaheliseks ühenduseks spetsiaalne ühendusport ja sedasi omavahel ühendatud jaoturid ei tõsta segmentide arvu arvutivõrgus.
Arvutid ühendatakse jaoturite külge pööramata võrgukaablitega ja jaotureid ühendatakse üksteisega pööratud kaablitega.
Mõnel jaoturil võib olla nn üleslüli (uplink) port, millel on ära vahetatud saatmise ja vastuvõtmise osad, et jaoturite omavaheliseks ühendamiseks ei peaks kasutama pööratud võrgukaablit.
Paljudel jaoturitel on olemas port ühendamaks seadet koaksiaalkaablivõrguga (10BASE2, 10BASE5).
Tänapäevased seadmed (ka võrgukaardid) on varustatud MDI-X meedia tüüpi pordiga, mis ise häälestab pordi vajalikuks vastavalt sellele, kas kaabel on pööratud või pööramata. Sellistel seadmetel ei ole enam eraldi üleslüli porti vaja.
Narva Teater

Narva Teater oli Narvas ja Paides tegutsenud teater.
Teater kasvas välja 1928. aastal karskusseltsi Võitleja näiteringist. Aastal 1931 sai see kutseliseks teatriks. Aastal 1940 kandis lühikest aega nime Narva Töölisteater.   
Aastal 1944 siirdus teater Paidesse, sest Narva oli teises maailmasõjas suuri purustusi saanud. Paides jätkas teater tegevust 1946. aastal nimega Narva Eesti Draamateater Paides. Aastatel 1949–1950 kandis nime Paide Teater.
Isabella küla

Nime päritolu

Esimest korda mainiti Isabellat 1565 kujul Isapalo. Samas anti paralleelnimed Swrepälle ja Swrepell. Soome keeles tähendab sõna iso suurt. Paul Ariste rekonstrueeris kohanime algvormiks isapeldon või isän peldon, mis vastavalt tähendas suurpõlluküla või isapõlluküla.
Kirjapanek Swrepälle osutab ka võimalusele, et külanime järelosa oli algselt "palu", mis läänepoolsetes murrakutes tähendas vesist (heina)maad. Vanades dokumentides kohtab mujalgi vaheldust -pello ~ -pallo.
Küla nime kirjutati 1688 kujudel Isapell ja Isapolo, 1798 Issapallo ja 1914 Issapöld.
1920. aastal kirjutati üles rahvapärimus, mille järgi Isabella mõis olevat nime saanud Rootsi kuninga tütre järgi, kes olevat Rootsist põgenenud.

Ajalugu

Isabella on kuulunud Kõrgessaare mõisa ja Lauka mõisa alla. 18. ja 19. sajandil oli olemas Isabella karjamõis, mida 1798 nimetati Margarethenhofiks.
Kuni 2013. aastani kuulus küla Kõrgessaare valda.
Elanike arv oli 39 (2000) ja 32 (1. jaanuar 2010).
Kesk-Eesti lavamaa

Kesk-Eesti lavamaa (ka: Kesk-Eesti lavatasandik) on Eesti maastikurajoon, mille pindala on 1488 km². Halduslikult jääb lavamaa Jõgeva, Järva ja Viljandi maakonda.
Lavamaa pinnamoele on iseloomulik nõrgalt lainjad moreenitasandikud, mida liigestavad liivsavised tasandikud ja kinnikasvanud järvedest moodustunud sood.
Põllumaad hõlmavad lavamaast peaaegu 40%.